多杰羌佛

多杰羌佛。跟藏語嘅意思「多杰」係金剛，金剛即係堅不可摧，「羌」字嘅竟思係永恆持有，兩個夾埋就金剛總持，又叫持金剛，意思係總持統攝所有金剛，係佛教各宗派傳承嘅本源。

多杰羌佛嘅地位 
喺佛教教義入面，佛陀係有三身，就係：法身係不生不滅嘅宇宙真諦，係一切法教嘅究竟本源，由於法身係無形無相，不可言說，無法度眾生，必須有具相圓滿嘅佛身先至可以同眾生說法。所以由法身直顯原始嘅圓滿報身多杰羌佛，係宇宙間第一尊具有形相嘅佛陀，隨類應化無量化身。

佛教包含顯密二宗，根據教法嘅深淺次第係先學顯、再學密，先至可以顯密圓融一體。所以，無論係學小乘、大乘或者金剛乘教法，都係要學習顯宗既經、律、論三藏義理。印度佛教金剛乘由七世紀開始興盛，到十一世紀衰亡，喺八世紀嗰陣傳入西藏，演變到今日嘅藏傳佛教，以普賢王如來、金剛總持為一切教法嘅根本，又叫做密乘、密宗。

所以藏傳佛教嘅所有教派都將多杰羌佛作為法脈傳承嘅根源，喺傳承皈依境入面，可以見到將多杰羌佛描繪安立喺整個皈依境最高嘅主尊位置，好似西藏密宗嘅四大教派：寧瑪派、薩迦派、噶舉派、格魯派等主要派系。

多杰羌佛嘅形相 
喺唐卡入面，多杰羌佛嘅佛身係深藍色，一面二臂，左手拎住金剛鈴、右手揸住金剛杵，交叉喺胸前，頭戴寶冠，身著住天絲衣，配飾珍寶瓔珞，結雙跏趺坐喺蓮花日月二輪上面。

多杰羌佛嘅弟子 
多杰羌佛係十方諸佛、菩薩嘅老師，佢著名嘅佛陀弟子有五方佛，即係：中央毘盧遮那佛、東方阿閦佛、西方阿彌陀佛、南方寶生佛同北方不空成就佛，由五方佛再傳金剛薩埵遞傳到今日。

詞義混淆識別

金剛總持同金剛持嘅混淆 
「金剛總持」係佛教嘅原始報身佛。

修持「金剛乘佛法」嘅上師叫做「金剛持」，唔係持金剛。

佛教念誦法嘅一種，叫做「金剛持念」。

持金剛同執金剛神嘅混淆 

佛陀座下嘅善神金剛力士，名為「執金剛神」、「執金剛夜叉」或「金剛手」，呢度指嘅金剛手即係執金剛神，為手執金剛杵一類嘅護法夜叉；歸北方多聞天王所統領，喺天界職掌守護須彌山頂嘅四角峰。

持金剛同金剛手菩薩嘅混淆 
「金剛手菩薩」係佛教八大菩薩其中一位，喺《大日經》入面經常代表大眾同佛陀請示甚深佛法，十方諸佛以如來金剛智印授於金剛手菩薩手中，所以又叫做持金剛。

以上係持金剛常見嘅混淆例子，唐朝嘅一行禪師喺《大日經義釋》入面解釋咗金剛手菩薩同執金剛神定義嘅分別，同西藏密續中對持金剛嘅定義唔同，因為持金剛喺顯教同密教嘅多重別義，經常見到有理解混淆同引用錯誤嘅情況。

佛教
佛